«Қазақстан Республикасының кейбір заңнамалық

актілеріне сақтандыру және сақтандыру

қызметі мәселелері бойынша

өзгерістер мен толықтырулар енгізу туралы»

заң жобасы бойынша

БАЯНДАМА

**Құрметті депутаттар!**

Бүгін Сіздердің назарларыңызға «Қазақстан Республикасының кейбір заңнамалық актілеріне сақтандыру және сақтандыру қызметі мәселелері бойынша өзгерістер мен толықтырулар енгізу туралы» заң жобасы ұсынылып отыр. Бұл заң жобасы халық пен бизнес үшін сақтандыру қызметтерінің қолжетімділігін, сапасын арттыруға және құнын төмендетуге, сақтандыру қызметтерін тұтынушылардың құқықтарын қорғауға бағытталған.

**Заң жобасының негізгі жаңалықтары:**

**Бірінші.** Заң жобасымен **онлайн-сақтандыруды енгізу** көзделген.

Онлайн-сақтандыруды енгізу нәтижесінде халық офиске бармай немесе агентті қатыстырмай сақтандыру компанияларының интернет-ресурстары арқылы сақтандыру шарттарын жасауға мүмкіндік алады. Сонымен қатар сақтандыру шартына өзгерістер мен толықтырулар енгізу, сақтандыру төлемдерін алу үшін онлайн өтініш жасау мүмкіндігі пайда болады. Қазіргі уақытта құқықтық база мұндай өнімді толық көлемде ендіруге мүмкіндік бермей отыр.

Тиісінше, сақтандыру компанияларын автоматтандыруға және олардың интернет-ресурстарына, дербес деректерді қорғауға және киберқауіпсіздікке талаптар болжанып отыр.

Онлайн-сақтандыру халық пен бизнес үшін географиялық қолжетімділікті қамтамасыз етеді және сақтандыру қызметтерінің құнын төмендетуге жағдай жасайды. Сақтандыру және төлем жасау рәсімдері жеңілдетіледі, бұл барлық бизнес-процестерді айтарлықтай тездетуге *(сақтанушылардан өтініштерді онлайн қарау, қажетті құжаттарды электрондық нысанда алу және жіберу мүмкіндігі есебінен)* мүмкіндік береді.

**Екінші.** Онлайн сақтандырудың негізгі элементі сақтандыру шарттары бойынша **Бірыңғай сақтандыру дерекқоры (БСД)** болады. Дерекқор міндетті сақтандыру полистері бойынша бірыңғай есепке алу ұйымы және «қоймасы» болады.

БСД қолданыстағы электрондық полистің жасалуын және оның болуын тексеруге мүмкіндік береді, халыққа «жеке кабинет» арқылы өзінің сақтандыру шарттарына тұрақты қолжетімділікті қамтамасыз етеді.

**Үшінші.** Қазақстандық туристерді қорғау мақсатында заң жобасында шет елге шығатын **туристің өзінің** мүліктік мүдделерін міндетті сақтандыруға өту көзделеді.

Шығатын туристі сақтандыруды шығу туризмі саласындағы туроператор еліне және сапар күнінің санына орай **міндетті сақтандыру бағдарламаларының** бірі бойынша жүзеге асырады.

Бағдарламалар халықаралық талаптарға және өнімдерге сәйкес келеді және оған туристің өмірі мен денсаулығына зиян келтіруге (жазатайым оқиға, шұғыл/жедел жәрдем, репатриация) байланысты негізгі әлеуметтік тәуекелдер кіреді.

Заңнамалық бастама да мамандандырылған ұйымдардың *(ассистанс компаниялардың)* сақтандыру оқиғасы басталуы салдарынан техникалық, медициналық жәрдемдесу арқылы туриске сақтандыра отырып қорғауды жедел ұйымдастыруды көздейді.

Қамту есебінен сақтандыру құны жоғары болмайды. Күніне шамамен 340 теңге. Сақтандырумен өтеу – 3,4 млн. теңгеден 17 млн. теңгеге дейін.

Ұсынылатын түзетулердің **басымдықтары:**

- сақтандырушының ассистанс компаниясының тәулік бойы қолдауын қоса алғанда, сақтандыру оқиғасы басталған сәтте шет елдегі туриске сақтандыру құжаты есебінен көмек көрсету;

- туристің шет елде болуының бүкіл кезеңінде сақтандыра отырып қорғаудың қолданылуы.

**Төртінші.** Халықаралық практиканы ескере отырып заң жобасында **міндеттелген сақтандыруды** енгізу ұсынылады.

Міндеттелген сақтандыруды енгізу салалық заңдарда сақтандыру шартын жасау қажеттілігі туралы талаптардың, шарттың айтарлықтай талаптарының (*міндетті түрде сақтандыру оқиғаларының тізбесі және сақтандыру төлемінің ең аз мөлшері айқындалуға тиіс*) болуын болжайды.

Қазіргі уақытта міндеттелген сақтандыру аналогы «Кеден ісі туралы» кодексте іске асырылған, онда кеден өкілінде, уақытша сақтау қоймаларының иелерінде сақтандыру шартының болуы көзделген.

Сақтандыру шарты тараптарының клиенттің мүдделеріне жауап беретін сақтандырудың икемді талаптарын көздеуге, сақтандыру өнімдерін жақсартуға және клиентің мүддесін ескеретін қосымша тәуекелдердің тізбесін айқындауға құқылы екендігі міндеттелген сақтандырудың басымдығы болып табылады.

**Бесінші.** Қазақстанда сақтандыру омбудсманы институты 2008 жылдан бастап жұмыс істейді. Қазіргі уақытта сақтандыру омбудсманы сақтандыру ұйымдары мен олардың клиенттері арасындағы, сондай-ақ сақтандыру ұйымдарының арасындағы дауларды сотқа дейінгі реттеуді жүзеге асырады.

Заң жобасында тараптардың сотқа жүгіну құқығын сақтай отырып омбудсманның сақтандырудың барлық түрлеріне (міндетті және ерікті) өкілеттіктерін кеңейту көзделеді. Бұл ретте, сақтандыру омбудсманының қызмет саласы нақты айқындалған. Сақтандыру омбудсманына жеке тұлғалар және шағын кәсіпкерлік субъектілері өтініш жасай алады. Өзге заңды тұлғалар көлік құралдары иелерінің АҚЖ міндетті сақтандыру түрі бойынша ғана өтініш жасауға құқылы. Бұл ретте, көрсетілген тұлғалардың келіспеушіліктері бойынша мәлімделген талаптар сомасы бойынша 10 000 АЕК мөлшерінде лимит белгіленген.

Сақтандыру омбудсманы жұмыс істеген 8 жыл ішінде оның қарауына 2 мыңға жуық өтініш келіп түсті. Тәжірибе оның тиімділігін көрсетіп отыр, оның 1% шешімдеріне ғана сотта шағымданды және сот оның барлық шешімдерін өзгеріссіз қалдырды.

**Алтыншы.** Заң жобасында Сақтандыру төлемдеріне кепілдік беру қорының (Қор) қосымша кепілдіктері көзделеді.

Қазіргі уақытта сақтандырудың кепілдік берілген түрлеріне көлік құралдары иелерінің, тасымалдаушының жолаушылар алдындағы, туроператордың және турагенттің АҚЖ міндетті сақтандыру сыныптары жатады.

Заң жобасында Қордың өмірді сақтандырудың жекелеген әлеуметтік маңызды өнімдеріне (зейнетақы аннуитеттері және қызметкерді жазатайым жағдайлардан міндетті сақтандыру бойынша аннуитет шарттары) кепілдік беруі болжанады. Кепілдік беру жүйесінен төлемдер аннуитет шарттары бойынша сақтандыру төлемдерін жүзеге асырудың үздіксіздігі қағидатын қамтамасыз ету үшін жүзеге асырылады және сақтандыру ұйымы мәжбүрлеп таратылған кезде әлеуметтік шиеленісті төмендетуге ықпал етеді.

Сонымен бірге Заң жобасында Қордың жүйеге қатысушылардың жарналары есебінен қалыптасқан активтерін және акционерлердің салымдары есебінен қалыптасқан активтерді бөлек есепке алу көзделген, себебі қазіргі уақытта резервтерді инвестициялаудан түскен табыс Қордың өзіндік қаражатына жатқызылады.

\*\*\*

Заң жобасында 3 кодекске және 19 заңға өзгерістер мен толықтырулар енгізу көзделеді.

Заң жобасы мүдделі орталық және жергілікті атқарушы мемлекеттік органдармен келісілді. Мемлекеттік органдардың арасында келіспеушіліктер **жоқ.**

Заң жобасы бойынша «Атамекен» ҰКП-ның және Қазақстан қаржыгерлері қауымдастығының оң қорытындыларында **ескертулер жоқ.**

Назарларыңызға рақмет!